Urmas Espenberg

**Urmas Espenberg** (sündinud 4. juulil 1961 Aa külas Ida-Virumaal) on eesti kirjanik, publitsist ja poliitik, XIV Riigikogu liige.

## Elulugu
Ta on lõpetanud 1979. aastal Tallinna 20. Keskkooli (õppis kirjanduse ja teatri eriklassis) ning 1984. aastal Moskva Riiklikus Ülikooli teadusliku kommunismi erialal. Seejärel õppis ta aastatel 1991–1993 USA-s Baltimore'is Catonsville Community College'is teleproduktsiooni juhtimist ja 2003–2004 Tallinna Pedagoogikaülikooli magistriõppes filosoofiat.

Urmas Espenberg on kirjutanud romaane, näidendeid, esseistikat, sealhulgas armastuse ja erootika filosoofilistest küsimustest, ning publitsistikat ühiskondlik-poliitilistel päevateemadel.

### Poliitiline tegevus
Espenberg oli novembrist 2013 kuni märtsini 2024 Eesti Konservatiivse Rahvaerakonna liige ning kuulus alates 6. aprillist 2014 kuni 9. juunini 2019 EKRE juhatusse.

Ta kandideeris 2015. aasta Riigikogu valimistel valimisringkonnas nr 1 EKRE esinumbrina ja sai 2087 häält, kuid valituks ei osutunud.

Ta kandideeris 2017. aasta kohalikel valimistel Tallinna valimisringkonnas nr 1 Haabersti linnaosas EKRE esinumbrina ja sai 735 häält. Ta on Tallinna volikogu EKRE fraktsiooni esimene asendusliige, 1. aprillist 2019 Tallinna volikogu liige.

2019. aasta Riigikogu valimistel sai ta valimisringkonnas nr 1 EKRE esinumbrina 1974 häält, kuid valituks ei osutunud. Ta oli EKRE kultuuriministri kandidaat. Ta sai XIV Riigikogu liikmeks asendusliikmena.

Enne Riigikokku siirdumist oli ta portaali Uued Uudised vastutav väljaandja ja üks EKRE Facebooki lehe eestvedajaid.

Ta kandideeris 2023. aasta valimistel Riigikokku, kogus valimisringkonnas nr 1 (Haabersti, Põhja-Tallinn ja Kristiine) 273 häält ning ei osutunud valituks.

2024. aasta märtsis toetas ta Tallinna linnavolikogus EKRE fraktsioonist ainsana umbusalduse avaldamist linnapea Mihhail Kõlvartile ja teatas, et otsustas erakonnast väljaviskamise ennetamiseks ise EKRE-st lahkuda.

Aastal 2025 liitus ta erakonnaga Isamaa.

Ta kandideeris 2025. aasta kohaliku omavalitsuse volikogude valimistel Kristiine linnaosas, kogus 62 häält ning ei osutunud valituks.

## Tsitaate
**Jääb vaid inimese isiklik elu. Ja oleks too elu siis ohutu ja meeldiv. Kaugel sellest – madala IQ-ga sisserändajate hordid ja islamiradikaalid teevad selle oma vaadete ja uskumuste pealesurumisega vastikuks ja lausa ohtlikuks.* – 17. juuli 2015, uueduudised.ee

**Sisserännanud pole veel isiksusteks saanud, neil on arenenud karjavaim ja too kollektiivne ühtekuuluvus murrab varem või hiljem kuitahes arenenud individuaalsuse. Naiivne on loota vastupidist, sest peale euroopalike olmehüvede ja valgete naiste vabameelsuse ei huvitu sissetungijad suurt millestki. Ei usinast töötegemisest ega Euroopa rikkalikust kultuuripärandist.* – 17. juuli 2015, uueduudised.ee

## Teosed
### Raamatud
*"Tequila pööripäev" (Agitaator / Kollane raamat 2002)
*"Otsin naist (2. osa)" (Agitaator / Kollane raamat 2003)
*"Diskreetne passioon: Filosoofiline *reality*-romaan elust banaanivabariigis" (Kentaur 2004)
*"Erose kütkeis: Filosoofilis-sotsioloogiline seksuaaluurimus" (Pegasus 2005)
*"Kestvad kiiduavaldused. Valitud esseed (2004–2006). Intervjuu Rein Veidemanniga" (Kentaur 2007)
*"Mees, kes kartis" (Kentaur 2009)
*"Mars ja Venus – elu igavene heitlus" (Piip 2011)
*"Rändaja / The Traveller" (Läänetasandiku OÜ 2013)
*"Valge mehe lauaraamat" (Läänetasandiku OÜ 2017)
*"Taassünd" (Läänetasandiku OÜ 2021)

## Viited

## Välislingid

*Stella Sägi. Luusermees kui meie aja kangelane, Postimees, 17. september 2005 (retsensioon raamatule "Diskreetne passioon" ja Olev Remsu raamatule "Päästke mind/Kalad kõnniteel", Urmas Espenbergi foto)
*Barbi Pilvre Urmas Espenberg "Erose kütkeis. Filosoofis-sotsioloogiline seksuaaluurimus", algallikas: Eesti Ekspress, 30. mai 2006
*Andrei Hvostov. Kas eesti kirjanduses on suured teemad läbi?, Sirp, 16. jaanuar 2009 (retsensioon raamatule "Diskreetne passioon")
*Kalle Mälberg: Espenbecq ja Houelleberg ehk Lõuna-Eesti rahvuskonservatiivid Kääpa koolisaalis, Uued Uudised, 3. märts 2017 (retsensioon loomingule)